โรดโชว์ขายประกันน้ำท่วม
คปภ.โรดโชว์กรมธรรม์ประกันภัยพิบัติภาคธุรกิจอุตสาหกรรม ก่อนทำประชาสัมพันธ์ประชาชนทั่วไป
15 มี.ค. 2555

คปภ.โรดโชว์กรมธรรม์ประกันภัยพิบัติภาคธุรกิจอุตสาหกรรม ก่อนทำประชาสัมพันธ์ประชาชนทั่วไป
นายสุรินทร์ ตนะศุภผล ผู้ช่วยเลขาธิการ สายกลยุทธ์องค์กร สำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ในวันที่ 16 มี.ค. ทาง คปภ.จะจัดสัมมนาเพื่อสร้างความเข้าใจเกี่ยวกับกรมธรรม์ประกันภัยพิบัติให้กับภาคธุรกิจและภาคอุตสาหกรรมที่เกี่ยวข้อง อาทิ สภาอุตสาหกรรมแห่งประเทศไทย สภาหอการค้าแห่งประเทศไทย สำนักงานคณะกรรมการกำกับหลักทรัพย์และตลาดหลักทรัพย์ สมาคมหอการค้าไทยญี่ปุ่น สมาคมธนาคารไทย และสมาคมธนาคารต่างชาติ
นอกจากนี้ นายชูเกียรติ ทรัพย์ไพศาล กรรมการผู้ทรงคุณวุฒิ กองทุนส่งเสริมประกันภัยพิบัติ จะให้ความรู้เรื่องการวางระบบการบริหารจัดการน้ำและสร้างอนาคตประเทศให้กับนักธุรกิจได้รับทราบด้วย
นายประเวช องอาจสิทธิกุล เลขาธิการ คปภ. กล่าวว่า นอกจากนี้จะทำการประชาสัมพันธ์ให้ประชาชนรับทราบโดยทั่วกันว่า ขณะนี้มีกรมธรรม์ประกันภัยพิบัติขายแล้ว รวมถึงเงื่อนไขของความคุ้มครอง ซึ่งประชาชนทั่วไปมีการทำประกันภัยทรัพย์สินตามสถิติเดิมมีจำนวน 1.3 ล้านกรมธรรม์ ที่คาดว่าจะยังทำประกันภัยทรัพย์สินในปีต่อไป รวมถึงประกันภัยพิบัติด้วย
“จากเหตุการณ์น้ำท่วมในปีที่ผ่านมา จะทำให้ประชาชนตระหนักถึงความสำคัญของการประกันภัย เพื่อคุ้มครองความเสี่ยงที่อาจจะเกิดขึ้น คิดว่าจะมีประชาชนซื้อประกันภัยมากขึ้น” นายประเวช กล่าว